再次韻寄楊宰
作者：陳造
朝代：宋

paragraphs: 小家作活魚脫淵，凶歉之備渠能先。
勞勤頗似抱甕叟，安得心數如計然。
人方渴羌欲沽水，龍公睡足那容巳。
怒捲淮江作飛雨，旱魃潜藏蝗蝻死。
令君丘禱亦魯雩，天心默隨人意孚。
百里旄倪歌載塗，我亦飽飯竟潜夫。
今君豈復池中物，中年墨綬人稱屈。
高郎小邑徑刺史，老子賀書當不日。